Dokumentasjon av statistikk for helse- og omsorgstjenestene
1. Innledning
Dette dokumentet beskriver datagrunnlag, avgrensninger og metode for statistikk over sysselsetting, årsverk, sykefravær og inntekt i helse- og omsorgstjenestene.

2. Populasjon og avgrensning
Populasjonen er basert på arbeidsforhold aktive i november fra sysselsettingsstatistikken for helse- og sosialpersonell.
Dataene om sysselsetting er basert på Statistisk sentralbyrå sin registerbaserte sysselsettingsstatistikk. Statistikken omfatter alle sysselsatte og måles på et fast referansetidspunkt i november hvert år. Fra og med 2015 er referanseuken definert som uken som inneholder den 16. november.
Hovedkilden til dataene er A-ordningen, som er en samordnet rapportering av arbeidsforhold, inntekt og skattetrekk til Skatteetaten, NAV og Statistisk sentralbyrå. For perioden før 2015 benyttes data fra Arbeidsgiver- og arbeidstakerregisteret (Aa-registeret) og Skatteetatens lønns- og trekkoppgaveregister.
Brudd i tidsserier
Ved analyser over tid er det særlig to forhold som påvirker sammenlignbarheten i statistikken.
For det første er det et brudd mellom 2014 og 2015 som følge av overgangen fra Arbeidsgiver- og arbeidstakerregisteret (Aa-registeret) og lønns- og trekkoppgaveregisteret til A-ordningen som hovedkilde for opplysninger om arbeidsforhold. Overgangen ga et bedre datagrunnlag, blant annet ved mer presis identifisering av aktive arbeidsforhold og bedre informasjon om virksomhetstilknytning og arbeidstid. Endringer mellom 2014 og 2015 må derfor tolkes med varsomhet, siden de delvis kan skyldes endret datagrunnlag og ikke bare reelle endringer i sysselsetting og årsverk.
Overgangen til A-ordningen bidro også til bedre kvalitet på opplysningene om yrke. Fra og med 2015 ble yrke rapportert direkte i A-ordningen for statlig og kommunal sektor samt helseforetak, og for deler av offentlig sektor innebar dette en overgang fra stillingskoder til yrkeskoder. Dette kan ha ført til at flere yrkeskoder ble oppdatert og kvalitetssikret, og trolig også til færre manglende eller mindre presise yrkesopplysninger enn tidligere.
For det andre er det et brudd i næringsfordelte serier i 2009 som følge av overgangen til Standard for næringsgruppering 2007 (SN2007). Denne endringen påvirket klassifiseringen av virksomheter etter næring, og i statistikken for helse- og sosialpersonell innebar den også en utvidelse av hvilke virksomheter som inngår i helse- og sosialtjenestene. Endringer rundt innføringen av SN2007 kan derfor ikke uten videre tolkes som reelle endringer i personell eller aktivitet.
I perioden 2003–2014 var det en gradvis overgang til bruk av 7-sifrede STYRK98-yrkeskoder. Det ble altså brukt en kombinasjon av utgåtte yrkeskoder og STYRK98 i disse årene (se Kodeliste for yrke før A-ordningen), noe som gjør at kvaliteten på yrkesopplysninger er mer usikker for denne perioden. F.o.m. 2015 måtte alle som rapporterte A-ordningen bruke STYRK98-kodeverket. 
I den offisielle sysselsettingsstatistikken klassifiseres personer etter sitt hovedarbeidsforhold, slik at hver person kun telles én gang. I dette arbeidet benyttes imidlertid alle registrerte arbeidsforhold, noe som gjør det mulig å analysere både hovedarbeid og biarbeid, samt beregne samlet arbeidsinnsats i form av årsverk.
3. Mål for bemanning og arbeidsinnsats
Avtalte årsverk
Avtale årsverk måler samlet arbeidsinnsats og er definert som summen av arbeidsforhold omregnet til heltidsstillinger (fulltidsekvivalenter). Beregningen tar utgangspunkt i avtalt stillingsprosent for hvert arbeidsforhold, der ett årsverk tilsvarer en fulltidsstilling gjennom hele året.
I datagrunnlaget basert på A-ordningen beregnes årsverk som:
· stillingsprosent dividert på 100 for hvert arbeidsforhold 
· summert over alle arbeidsforhold og personer 
Dette innebærer at:
· personer i deltidsstillinger bidrar med en andel av et årsverk 
· personer med flere arbeidsforhold kan bidra med mer enn ett årsverk samlet 
Årsverkene som benyttes her tilsvarer i hovedsak avtalte årsverk, og reflekterer avtalt arbeidsinnsats snarere enn faktisk utført arbeidstid. Fravær, overtid og andre avvik fra avtalt arbeidstid inngår derfor ikke fullt ut i målet.
Årsverkene gir dermed et uttrykk for bemanningskapasitet, ikke nødvendigvis faktisk levert arbeidsinnsats.

Hovedarbeidsforhold
I registerbasert sysselsettingsstatistikk kan én person ha flere arbeidsforhold samtidig.
Hovedarbeidsforholdet fastsettes med utgangspunkt i opplysninger fra A-ordningen, og bestemmes etter en prioritert rekkefølge der arbeidsforhold med høyest avtalt arbeidstid (stillingsprosent) velges. Dersom en person har flere arbeidsforhold med lik arbeidstid, benyttes lønn som sekundært kriterium. Ved fortsatt likhet benyttes ytterligere regler for å sikre entydig klassifisering.
Hovedarbeidsforholdet representerer dermed personens viktigste tilknytning til arbeidsmarkedet i referanseperioden, og benyttes i statistikk der hver person kun skal telles én gang.
Valg av hovedarbeidsforhold kan påvirke fordelingen av sysselsatte mellom tjenester, særlig for personer med flere deltidsstillinger på tvers av tjenester.
4. Klassifisering av helsetjenester
Helsetjeneste er konstruert ved å kombinere informasjon om virksomhetstilknytning, KOSTRA-funksjon og næringskode. Klassifiseringen skjer i flere steg, der spesialisthelsetjenesten først identifiseres som en egen populasjon, før øvrige arbeidsforhold fordeles på de resterende kategoriene. Endringer i næringsklassifisering, særlig overgangen fra SN2002 til SN2007 i 2009, påvirker sammenlignbarheten over tid for næringsbaserte avgrensninger.

Spesialisthelsetjenesten
Spesialisthelsetjenesten omfatter foretak og virksomheter som inngår i den offentlig finansierte spesialisthelsetjenesten i Norge. Dette inkluderer:
· Regionale helseforetak (RHF) 
· Underliggende helseforetak (HF) 
· Regionale og felleseide støtteforetak 
· Private virksomheter med oppdrags- og bestillerdokument 
· Private virksomheter uten oppdrags- og bestillerdokument, men med avtale om å levere offentlig finansierte tjenester på vegne av de regionale helseforetakene 
Sykehusapotekene er per i dag ikke inkludert i spesialisthelsetjenestepopulasjonen, men det arbeides med å inkludere disse i fremtidige leveranser.
Kommunal helsetjeneste
Kommunal helsetjeneste identifiseres ved hjelp av KOSTRA-funksjonene:
· 232 Helsestasjons- og skolehelsetjeneste 
· 233 Annet forebyggende helsearbeid 
· 241 Diagnose, behandling, habilitering og rehabilitering 
Disse funksjonene omfatter kommunale, medisinske og forebyggende tjenester, inkludert fastlegeordningen, legevakt og ulike behandlings- og rehabiliteringstjenester.

Kommunal omsorgstjeneste
Kommunal omsorgstjeneste identifiseres ved hjelp av KOSTRA-funksjonene:
· 234 Aktiviserings- og servicetjenester 
· 253 Helse- og omsorgstjenester i institusjon 
· 254 Helse- og omsorgstjenester til hjemmeboende (erstattet av 257 og 258 f.o.m. 2015) 
· 257 Hjemmetjenester i bofellesskap 
· 258 Hjemmetjenester – ambulerende virksomhet 
· 261 Institusjonslokaler 
Denne gruppen omfatter både brukerrettede omsorgstjenester og enkelte tilhørende støtte- og driftsfunksjoner.

Tannhelsetjenesten
Tannhelsetjenesten identifiseres ved hjelp av KOSTRA-funksjonene:
· 660 Tannhelsetjeneste – fellesfunksjoner 
· 665 Tannhelsetjeneste – pasientbehandling 

Andre helsetjenester

Kategorien inkluderer både helprivate tjenester og offentlig finansierte tjenester levert av private aktører som ikke kan identifiseres entydig i datagrunnlaget.
Andre helsetjenester omfatter virksomheter som:
· Ikke inngår i spesialisthelsetjenesten, og 
· Ikke er klassifisert som kommunal helse-, omsorgs- eller tannhelsetjeneste 
men som har næringskode innen:
· 86 (helsetjenester) 
· 87 (pleie- og omsorgstjenester i institusjon) 
· 88.1 (sosiale omsorgstjenester uten botilbud) 
Dette inkluderer blant annet private helse- og omsorgsaktører som ikke leverer tjenester på vegne av det offentlige.
Avtalespesialister kan ikke identifiseres entydig i datagrunnlaget og inngår derfor i hovedsak i kategorien Andre helsetjenester, og ikke under spesialisthelsetjenesten hvor de hører hjemme. For leger er det gjort en tilnærming for å identifisere avtalespesialister i perioden 2009-2025, men denne gruppen vil også kunne inkludere helprivate spesialister. For årgangene 2003-2008 havner alle avtalespesialistene i kategorien Andre helsetjenester.
Utenfor helse- og omsorgstjeneste
Denne kategorien omfatter arbeidsforhold som ikke faller inn under noen av gruppene over, det vil si virksomheter utenfor helse- og omsorgstjenestene. 
I kategorien Utenfor helse- og omsorgstjeneste inngår kun personer med helsefaglig bakgrunn. Ufaglærte og administrasjon/service uten helseutdanning er ekskludert.












5. Klassifisering av stilling (POB/AOS)
Sysselsatte i spesialisthelsetjenesten klassifiseres i pasient- og brukerrettede stillinger (POB) og administrasjon og service (AOS). Kun POB-stillinger inngår i utdanningsgruppen «Ufaglært», mens kun AOS-stillinger inngår i «Administrasjon og service (uten helseutdanning)».

	Kategori
	Kriterium (basert på KLASS 647)
	Typiske yrker (eksempler)

	POB (pasient- og brukerrettede stillinger)
	Yrker klassifisert som pasient- og brukerrettede i KLASS 647 (koblet via STYRK08)
	Leger, sykepleiere, helsefagarbeidere, psykologer, fysioterapeuter, bioingeniører og radiografer

	AOS (administrasjon og service)
	Yrker som ikke inngår i KLASS 647som pasient- og brukerrettede
	Administrativt personell, økonomi/regnskap, HR, IKT, ledelse uten pasientkontakt, renhold og drift



Klassifiseringen er basert på KLASS-korrespondansen for pasient- og brukerrettede stillinger (klassifikasjon 647), og er videre justert i produksjonsløpet for å sikre konsistens mellom stilling og tjenesteområde.
6. Klassifisering av utdanning
Variabelen utdanning inneholder utdanningskategorier for personell i helse- og omsorgstjenestene. Klassifiseringen bygger primært på autorisasjon fra Helsepersonellregisteret (HPR), og suppleres med informasjon om videreutdanning, utdanningsnivå (NUS), helsetjeneste, institusjonell sektor (offentlig/privat), fastlegeavtale og stillingstype (pasient- og brukerrettet (POB) og administrasjon og service (AOS)).
Autorisasjonsopplysninger (HPR) er oppdatert for statistikkåret, mens utdanningsopplysninger (NUS) normalt har ett års etterslep. Dette kan påvirke klassifiseringen for personer som nylig har fullført utdanning, særlig i restgruppene.
Tabellen under gir en oversikt over hvilke HPR-koder som inngår i de ulike utdanningsgruppene, samt hvilke tilleggsbetingelser som benyttes i klassifiseringen.



	Utdanningsgruppe
	HPR-koder (pers_hp_hpr_k)
	Tilleggsbetingelser

	Fastlege
	55, 56, 57
	Fastlege i kommunal helse-og omsorgsorgstjenester

	Annen lege i kommunale helse- og omsorgstjenester
	55, 56, 57
	Ikke fastlege i kommunal helse-og omsorgsorgstjenester

	Sykehuslege
	55, 56, 57
	Leger i spesialisthelsetjenesten

	Avtalespesialist (lege)
	56
	Privat sektor + næring 86.221, 86.222, 86.905 i andre helsetjenester

	Lege i private helse- eller omsorgstjenester
	55, 56, 57
	Privat sektor og andre helsetjenester

	Lege i andre offentlige helse- og omsorgstjenester
	55, 56, 57
	Offentlig sektor og andre helsetjenester

	Lege i tannhelse
	55, 56, 57
	Leger i tannhelsetjeneste

	Lege utenfor helse- og omsorgstjeneste
	55, 56, 57
	Utenfor helse- og omsorgstjenestene

	Sykepleier med videreutdanning
	29, 30
	Med videreutdanning

	Sykepleier
	29, 30
	Ingen videreutdanning

	Jordmor
	25, 26
	

	Helsesykepleier
	33, 34
	

	Psykolog
	61, 62
	

	Helsefagarbeidere mv.
	03, 03b, 04, 04b, 05, 06
	

	Tannleger
	58, 59, 60
	

	Barnevernspedagog og sosionom
	45, 46
	

	Annen helsefaglig utdanning (master)
	63, 63a, 63b, 73, 74, 55b, 51b, 52b
	

	Annen helsefaglig utdanning (master)
	21, 22, 23, 24, 49, 50, 00, 65, 20, 64
	Helseutdanning på master nivå eller høyere

	Annen helsefaglig utdanning (bachelor)
	21, 22, 23, 24, 27, 28, 31, 32, 37, 38, 39, 40, 41, 42, 43, 44, 49, 50, 51a, 52a, 51, 52, 48, 48a, 48b, 67, 68, 69, 70, 71, 72, 16, 17, 35, 36, 47, 53, 54
	

	Annen helsefaglig utdanning (bachelor)
	00, 65, 20, 64
	Helseutdanning på bachelornivå 

	Annen helsefaglig utdanning (videregående)
	01, 02, 07, 08, 09, 10, 11, 12, 13, 14, 15, 18, 19
	

	Annen helsefaglig utdanning (videregående)
	00, 65, 20, 64
	Helseutdanning på videregående nivå

	Annen helsefaglig utdanning
	00, 65, 20, 64
	Annen helseutdanning

	Ufaglært
	00, 65, 20, 64
	Yrker som er pasient- og brukerrettet

	Administrasjon og service (uten helseutdanning)
	00, 65, 20, 64
	Yrker innen administrasjon og service



Tolkningsmerknader
Klassifiseringen er hierarkisk. Det innebærer at enkelte grupper identifiseres før andre. For eksempel klassifiseres leger og sykepleiere først basert på HPR-kode og kontekst (helsetjeneste, sektor og fastlegeavtale), før øvrige grupper bestemmes.
Dette innebærer at:
· Samme HPR-kode kan inngå i flere utdanningsgrupper avhengig av øvrige variabler 
· Særlig gjelder dette leger, som deles inn etter tjenesteområde og tilknytningsform 
· Restkodene (00, 65, 20, 64) fordeles på flere grupper basert på utdanningsnivå og stillingstype 
Videre gjelder følgende:
· Videreutdanning (for sykepleiere) er basert på registrert spesialisering 
· Utdanningsnivå bestemmes ved hjelp av de to første sifrene i NUS-koden 
· Ufaglært og administrasjon og service (uten helseutdanning) skilles ved hjelp av stillingskode (POB/AOS) 
Utdanningsvariabelen er dermed ikke en ren utdanningsvariabel, men en statistisk gruppering som kombinerer informasjon om autorisasjon, utdanning og arbeidsforhold.
7. Geografisk inndeling
Geografiske variabler i datasettet er harmonisert til 2024-inndelingen. Dette gjelder:
· Arbeidsstedskommune 
· Sentralitet 
· Opptaksområder i spesialisthelsetjenesten (RHF/HF) 

Harmoniseringen innebærer at alle observasjoner, uavhengig av årgang, er tilordnet geografisk tilhørighet basert på kommune- og regiongrenser slik de er definert i 2024.
Dette gjøres ved bruk av geopolygoner («kartutsnitt»), der koordinatene til virksomheten (arbeidssted) tilordnes området det tilhørte i 2024. Sentralitet følger kommuneinndelingen for 2024, slik at kommunene får samme sentralitetsgruppe over tid.

Konsekvenser for tolkning
Metoden gir en presis geografisk plassering for virksomheter som leverer pasient- og brukernære tjenester, der aktiviteten er knyttet til et fysisk tjenestested.
For administrativt personell kan det imidlertid oppstå avvik. Dersom kommunegrenser og helseforetaksinndelinger endres, og administrative enheter har blitt liggende i en annet område i 2024-inndelingen, kan dette føre til at:
· Enkelte områder får flere eller færre administrative årsverk enn det som opprinnelig var tilfelle 
· Endringer over tid delvis reflekterer grenseendringer, ikke bare reelle endringer i aktivitet
8. Offentlig og privat sektor
Virksomheter i offentlig forvaltning (stat og kommune) klassifiseres som offentlige, mens alle øvrige sektorer klassifiseres som private. Institusjonell sektor brukes for å skille private fra offentlige virksomheter.
9. Sykefravær
Sykefraværsstatistikken i denne leveransen beskriver omfanget og fordelingen av legemeldt sykefravær i arbeidsforhold som inngår i den registerbaserte sysselsettingsstatistikken. Statistikken er arbeidsforholdsbasert, det vil si at sykefravær knyttes til hvert enkelt arbeidsforhold og deretter aggregeres til de gruppene som inngår i leveransen. Egenmeldt sykefravær inngår ikke i denne statistikken.

Datagrunnlaget er hentet fra NAVs sykmeldingsregister og koblet med opplysninger om arbeidsforhold, stillingsprosent og kjennemerker fra A-ordningen.
Sykefraværet måles i sykefraværsdagsverk, som er antall arbeidsdager med fravær justert for stillingsprosent og sykmeldingsgrad. Tilsvarende beregnes avtalte dagsverk som antall arbeidsdager arbeidstakeren er avtalt å arbeide, justert for stillingsprosent. Sykefraværsprosenten beregnes som forholdet mellom sykefraværsdagsverk og avtalte dagsverk. For personer med flere arbeidsforhold inngår sykefravær og avtalte dagsverk fra alle relevante arbeidsforhold i beregningene.

Helger og helligdager tas ut fra både teller og nevner.

Avgrensning av populasjonen
Sykefraværsstatistikken er basert på arbeidsforhold som er aktive i november i det aktuelle året. Dette følger av at populasjonen hentes fra sysselsettingsfilen, som er et uttrekk for november.
Sykefraværsopplysningene er samtidig basert på registrerte sykefraværsdata gjennom året. For det arbeidsforholdet som inngår i referanseuken i november, brukes de sykefraværsdagsverkene og mulige dagsverkene som er registrert for dette arbeidsforholdet i løpet av året. Det innebærer at:
· Sykefraværet er knyttet til det samme arbeidsforholdet som personen har i november 
· Arbeidsforhold som ikke finnes i referanseuken i november, inngår ikke i statistikken 
· Arbeidsforhold som starter sent i året vil ha færre mulige dagsverk og dermed lavere vekt i beregningene 
Statistikken må derfor tolkes som sykefravær i arbeidsforhold som er aktive i november, ikke som sykefravær i alle arbeidsforhold gjennom hele året.

Begrunnelse for metodevalget (årsbasert populasjon)
Sykefraværet fordeles i tabellene på utdanningsgrupper. Dette krever kobling til opplysninger fra Helsepersonellregisteret (HPR) og helseautorisasjoner. Autorisasjonsopplysningene er årsbasert og ikke tilrettelagt for de kvartalsvise sysselsettingsfilene. En årsbasert populasjon gir derfor den mest konsistente koblingen mellom arbeidsforhold, sykefravær og utdanningsgruppe.
Avgrensning av observasjoner
Følgende observasjoner holdes utenfor beregningene:
· Observasjoner uten opplysninger om mulige dagsverk 
· Selvstendig næringsdrivende 
Sykefraværsstatistikken omfatter dermed lønnstakere med kobling til sykefraværsgrunnlaget.
Beregning av indikatorer
Sykefraværsindikatorene beregnes innen hver grupperingscelle ved først å summere sykefraværsdagsverk og mulige dagsverk, og deretter beregne indikatorene på grunnlag av disse summene eller fordelingen av sykefravær på arbeidsforhold.
Dette innebærer at arbeidsforhold med mange mulige dagsverk får større vekt enn korte arbeidsforhold. Statistikken er dermed et volumvektet mål på sykefravær.
Leverte indikatorer
Følgende indikatorer inngår i leveransen:
	Indikator
	Definisjon

	Mulige dagsverk (avrundet)
	Summen av total_mulige_dagsverk innen gruppen, avrundet til nærmeste 10

	Sykefraværsprosent
	sum(total_syk_dagsverk) / sum(total_mulige_dagsverk) * 100

	Gj.snitt sykefraværsdagsverk (blant syke)
	Gjennomsnittlig antall sykefraværsdagsverk blant arbeidsforhold med mer enn 0 sykefraværsdagsverk

	Median sykefraværsdagsverk (blant syke)
	Median antall sykefraværsdagsverk blant arbeidsforhold med mer enn 0 sykefraværsdagsverk

	Andel med sykefravær (%)
	Andel arbeidsforhold med mer enn 0 sykefraværsdagsverk

	75-persentil sykefraværsdagsverk (blant syke)
	75-persentilen for sykefraværsdagsverk blant arbeidsforhold med sykefravær

	25-persentil sykefraværsdagsverk (blant syke)
	25-persentilen for sykefraværsdagsverk blant arbeidsforhold med sykefravær

	Andel ansatte som står for 50 % av fraværet (%)
	Andelen av alle arbeidsforhold som samlet står for 50 prosent av de totale sykefraværsdagene i gruppen

	Andel syke som står for 50 % av fraværet (%)
	Andelen av arbeidsforhold med sykefravær som samlet står for 50 prosent av de totale sykefraværsdagene blant de syke

	Gini (alle)
	Gini-koeffisient beregnet på fordelingen av sykefraværsdagsverk i alle arbeidsforhold

	Gini (blant syke)
	Gini-koeffisient beregnet på fordelingen av sykefraværsdagsverk blant arbeidsforhold med sykefravær



Om indikatorene
Målene «blant syke» er beregnet bare for arbeidsforhold med mer enn 0 sykefraværsdagsverk. Disse indikatorene beskriver dermed fordelingen av sykefravær blant dem som faktisk har hatt fravær.
Indikatorene for «andel som står for 50 prosent av fraværet» er konsentrasjonsmål. De viser hvor mye av fraværet som bæres av en relativt liten eller stor del av arbeidsforholdene i gruppen.
Gini-målene beskriver hvor skjevt sykefraværet er fordelt. Høy verdi betyr at fraværet er konsentrert på få arbeidsforhold, mens lav verdi betyr at fraværet er jevnere fordelt.

Undertrykking og avrunding
For grupper med færre enn 30 arbeidsforhold undertrykkes alle sykefraværsindikatorene og settes til manglende verdi.
Følgende avrundingsregler brukes:
· Mulige dagsverk avrundes til nærmeste 10 
· Øvrige leverte sykefraværsindikatorer avrundes til to desimaler 

10. Yrkesinntekt
Yrkesinntektsstatistikken beskriver fordelingen av inntekt blant personer i helse- og omsorgstjenestene. Statistikken er basert på individopplysninger og aggregeres til de gruppene som inngår i leveransen. Det vil si at yrkesinntekten til en person er summen av all inntekt uavhengig av arbeidsforhold. Personen blir plassert basert på hovedarbeidsforhold.
Definisjon av yrkesinntekt
Yrkesinntekt er definert som summen av følgende i løpet av kalenderåret:
· Lønnsinntekter 
· Netto næringsinntekter 
· Sykepenger og foreldrepenger

Avgrensning av populasjonen
Yrkesinntektsstatistikken er basert på arbeidsforhold som er aktive i november i det aktuelle året, i tråd med sysselsettingsstatistikken.
Følgende avgrensninger gjøres:
· Kun personer registrert som bosatt inngår 
· Kun hovedarbeidsforhold inngår 
· Observasjoner uten registrert yrkesinntekt, både manglende og 0 utelates. I 2003 og 2024 utgjorde dette 0,2 prosent. 
Forholdet mellom sysselsettingspopulasjon og årsinntekt
Det er viktig å merke seg at:
· Populasjonen er definert ut fra arbeidsforhold i november 
· Yrkesinntekten gjelder hele kalenderåret 
Dette innebærer at:
· Inntekten kan inkludere aktivitet fra andre arbeidsforhold tidligere i året 
· Personer som har byttet jobb i løpet av året, får med seg inntekt fra tidligere arbeidsforhold 
· Personer som starter sent i året kan ha lav yrkesinntekt, selv om de er fullt sysselsatt ved måletidspunktet 
Statistikken må derfor tolkes som årsinntekt for personer som er sysselsatt i november, ikke som inntekt knyttet til ett spesifikt arbeidsforhold.

Beregning av indikatorer
Indikatorene beregnes innen hver grupperingscelle basert på fordelingen av yrkesinntekt på individnivå.
Indikatorer
	Indikator
	Definisjon

	Yrkesinntekt (gjennomsnitt)
	Gjennomsnittlig yrkesinntekt i gruppen

	Yrkesinntekt (P10)
	10-persentilen i fordelingen av yrkesinntekt

	Yrkesinntekt (P50)
	Median (50-persentil)

	Yrkesinntekt (P90)
	90-persentilen i fordelingen



Undertrykking og avrunding
For grupper med færre enn 11 arbeidsforhold undertrykkes alle inntektsmål og settes til manglende verdi. Alle inntektsmål avrundes til nærmeste hele krone.
Viktig presisering
Yrkesinntekt inkluderer også netto næringsinntekt. I enkelte tilfeller kan næringsinntekt omfordeles mellom ektefeller av skattemessige årsaker, noe som kan påvirke individbaserte inntektsmål.

